Jakab, Július, poslanec NR SR (2024-01-26):
Dobrý deň, dámy a páni, ďakujem za slovo. Dnes by som chcel urobiť takú krátku rekapituláciu toho, čo sme tu za posledný mesiac zažili pri tomto zákone, alebo už takmer aj dva mesiace, a zároveň by som vás chcel poprosiť, mám pre vás dneska aj takú novinku, ktorú by som vám chcel odprezentovať, tak následne potom vaše internetové pripojenie sa hodí, aby ste mohli bádať spolu so mnou. V rámci, v rámci tej histórie, čo sa stalo, by som sa chcel venovať niekoľkým aspektom, a to sú že víťazi, porazení alebo nahnevaní a to, čo sa deje okolo, okolo tohto zákona. Počuli sme, počuli sme Roberta Fica, ktorý okamžite po tom, ako vyhral voľby a stal sa premiérom, začal so svojimi spoločníkmi alebo kamarátmi pripravovať novelu Trestného zákona. Dlho sa nevedelo, že kto to je a kto je za to zodpovedný, následne sme sa to postupne, postupne dozvedali. Robert Fico predstavil tento zákon a taktiež hovoril, že chce, aby bol prijatý do Vianoc a aby špeciálna prokuratúra bola zrušená k 15. januáru 2024. Postupne ako sa diali niektoré udalosti v parlamente, tak nervozita Roberta Fica narastala, čo sa prejavilo hlavne v konaní predsedu parlamentu Petra Pellegriniho. Okrem toho, že sme sa zrazu zobudili do doby, kedy sme čítali Trestný zákon podaný v skrátenom legislatívnom konaní bez toho, aby sme vedeli, kto ho napísal a aká bola k nemu odborná diskusia, ozval sa pán dekan právnickej fakulty, ktorý dal stanovisko vláde k tomuto zákonu a hovorí v ňom, že špeciálna prokuratúra, aby som bol... (rečník sa pozrel do notebooku), môže pôsobiť ako zločinecká skupina a treba to preskúmať. Na základe toho sa aj pozdvihla vlna študentov, ktorá nesúhlasila s týmto stanoviskom a ktorí vyzvali pána Burdu na to, aby konfrontoval tieto svoje názory v diskusii na pôde univerzity či už so špeciálnym prokurátorom Danielom Lipšicom, alebo aj so samými, samotnými študentami, ktorým sa tento názor nepozdával. Pán Burda sa vyhýbal tejto diskusii, nakoniec sa ani neuskutočnila, pokiaľ dobre viete, a odsunul ju na neurčito s tým, že bude o tejto téme diskutovať až keď Úrad špeciálnej prokuratúry zanikne, čo je taký úsmev, ale, bohužiaľ, asi sa iné čakať nedalo, keďže pán Burda sa medzičasom stal nominantom strany HLAS v štátnej volebnej komisii a po tajnej voľbe v parlamente sa stal aj jej predsedom. Študenti sa ale nevzdali, ak túto tému sledujete dobre, tak tá diskusia nakoniec študentmi bude zorganizovaná a teda zúčastní sa na nej špeciálny prokurátor Daniel Lipšic, pán dekan Burda odmietol svoju účasť. Čiže v tomto prípade by som povedal, že študenti zviedli dobrý boj za pravdu, ktorú, u ktorej sa mohli vyjadriť obe strany, ale jedna to zamietla. Tým, ktorý je porazený v tejto téme, je podľa mňa pán minister Susko, ktorý aj chodí občas do parlamentu obhajovať svoje postoje a obhajovať to, kto tento zákon napísal a prečo je taký správny a prečo je to v skrátenom legislatívnom konaní. A dneska keď som ho tu počul hovoriť argumenty, ktoré neviem úplne, že kde vygúglil alebo kto mu to pripravil, ale bolo to, bolo to naozaj slabé. A v tomto pán minister spravodlivosti Susko naozaj len robí úlohu plniča, plniča prianí súčasného premiéra Roberta Fica a myslím si, že aj dejinne na to doplatí práve svojím menom, že je podpísaný pod týmto skráteným legislatívnym konaním, ktoré zásadne, zásadne brzdí našu krajinu. Počas uplynulého mesiaca sme videli hlasovanie v Európskom parlamente, kde drvivá väčšina odsúdila, alebo teda drvivá väčšina poslancov odsúdila, ako je napísaný tento, táto zmena Trestného zákona. Čítali sme list od generál... od Európskej prokuratúry, ktorá ho písala Európskej komisii a upozorňovala na škodlivosť zmien prijatých v tomto Trestnom zákone. Čítali sme mnohé analýzy od bývalého ministra spravodlivosti Karasa alebo od jeho štátneho tajomníka Sepešiho, ktorým sa mnohí z nás aj tu v pléne inšpirujú. Naozaj sme čítali mnoho vyjadrení, videli sme, že aj pán minister Susko zriadil akúsi odbornú komisiu a získal aj akési podpisy právnikov, advokátov, zväčša ale tých, ktorí obhajujú ľudí, ktorým zmena Trestného zákona v takejto forme, ako je predložená, pomôže. Videli sme stretnutie pána predsedu parlamentu Pellegriniho s generálnym prokurátorom a s ministrom spravodlivosti, kde povedali, že určité zmeny ešte v Trestnom zákone sú možné. Doteraz sme o nich nepočuli ani sme ich nevideli a nevieme, či teda budú to zmeny k lepšiemu alebo k horšiemu. Vidíme v uliciach protesty, ktoré každým týždňom silnejú a pripájajú sa ďalšie, ďalšie mestá. A toto sú ľudia, ktorí, ktorí zvádzajú boj a chceme ich aj povzbudiť: Nevzdávajte sa, aj keď sa deje to, čo momentálne v parlamente, že je ubraté slovo opozícii a demokracia dostáva na frak, nevzdávajte sa, ten boj bude prehratý až vtedy, keď sa vzdáte. A potom je tu pán predseda parlamentu Pellegrini, ktorý raz sľúbi že 8. januára sa začne rokovať o Trestnom zákone, ale začne sa ešte pred Vianocami nakoniec, ktorý sľúbi, že rozprava k Trestnému zákonu nebude určite nikdy skrátená, a nakoniec skrátená je, a tak ako sme sa historicky poučili, že, bohužiaľ, sa mu veriť nedá, tak to je podľa mňa vec, ktorá, ktorá by sa mala niesť aj do jeho prezidentskej kampane, že Peter Pellegrini, bohužiaľ, neplní svoje slovo, nikdy ho neplnil a slúži, slúži, bohužiaľ, súčasnému premiérovi Robertovi Ficovi, čo teda z môjho pohľadu by bolo zachované aj keby bol, aj keby bol prezidentom Slovenskej republiky. To je stručný rešerš, kde sú porazení, čo som hovoril, je minister spravodlivosti, kde sú ľudia, ktorí ukázali svoj charakter, ako predseda parlamentu, a sú ľudia, ktorí bojujú, nevzdávajú sa, tak ako študenti alebo ako ľudia, ktorí sú na námestiach, ale aj kolegovia z opozície. To, čo som pripravil a čo by som vám rád ukázal, je, ak si dobre pamätáte, tak pri lex konsolidácia, tak to nazvala koalícia, kde v skutočnosti konsolidácia to nebola, ale bolo to ožobračovanie ľudí, sa zdvíhali aj poplatky, bolo to viac ako 900 poplatkov sa zvyšovalo, pamätáte si? A vtedy som pripravil takú webovú stránku, volá sa to ficovepoplatky.sk . A tak ako vtedy ľudia nemali čas čítať mnohostranové zákony a pozerať si, ktorý poplatok kedy bude zvýšený a koľko ich nakoniec je a ako sa zvyšujú, tak ani teraz pri všetkých týchto diskusiách, ktoré sme tu viedli za posledné týždne, nemali ľudia až taký prehľad o tom, čo sa v tom Trestnom zákone teda v skutočnosti deje, čo sa mení. Boli povedané nejaké príklady, boli povedané nejaké sadzby, nejaké rozsahy, ale ten celkový, celkový pohľad bod po bode nebol ešte, ešte predstavený. A preto by som vám ho chcel predstaviť teraz, tak ako boli ficovepoplatky.sk, tak sú aj ficoveamnestie.sk. Ak máte pripojenie na internet, tak pokojne si dajte, toto je taká memotechnická pomôcka, ja som si to vyrobil, toto. (Rečník položil na rečnícky pult preložený hárok papiera s nápisom ficoveamnestie.sk.)